AOTเฟื่องอีกนาน
ปีหน้ามีรายได้ค่าธรรมเนียมเพิ่ม2พันล้านลงทุนหลายโครงการตั้งกองทุนขายหุ้นกู้
29 ต.ค. 2565

ปีหน้ามีรายได้ค่าธรรมเนียมเพิ่ม2พันล้านลงทุนหลายโครงการตั้งกองทุนขายหุ้นกู้
AOT กำไรสดใส นักท่องเที่ยวบูม คาด 6 เดือนหลังกำไรโตต่อเนื่อง ลุยขยายการลงทุนตั้งกองทุน
น.ต.ศิธา ทิวารี ประธานคณะกรรมการ บริษัท ท่าอากาศยานไทย (AOT) เปิดเผยว่า แนวโน้มผลประกอบการงวดครึ่งปีหลังน่าจะเติบโตใกล้เคียงกับครึ่งปีแรกที่มีกำไรสุทธิ 7,941 ล้านบาท และคาดว่าทั้งปีนี้สิ้นสุดเดือน ก.ย. 2556 จะมีผู้โดยสารใช้บริการ 85 ล้านคน เที่ยวบินขึ้นลงกว่า 5.5 แสนเที่ยวบิน เติบโต 19% และ 14.5% ตามลำดับ หากไม่มีปัญหาทางการเมืองและค่าเงินบาทไม่ส่งผลกระทบต่อธุรกิจ
ทั้งนี้ กำไรสุทธิครึ่งปีแรกสิ้นสุดวันที่ 31 มี.ค. 2556 เติบโต 87% จากช่วงเดียวกันปีก่อนที่มีกำไร 4,253 ล้านบาท และสูงกว่ากำไรสุทธิทั้งปี 2555 มีจำนวน 6,500 ล้านบาท ทั้งนี้ บริษัทคาดว่าในปีนี้จะสามารถจ่ายเงินปันผลให้กับผู้ถือหุ้นเฉลี่ย 25% ของกำไรสุทธิ
นอกจากนั้น บริษัทอยู่ระหว่างการขออนุญาตขอปรับค่าธรรมเนียมภาษีสนามบิน โดยนักท่องเที่ยวต่างชาติเพิ่มเป็น 800 บาทต่อคน นักท่องเที่ยวคนไทยเพิ่ม 50-100 บาท ซึ่งทำให้บริษัทมีรายได้เพิ่ม 2,000 ล้านบาทต่อปี และคาดว่าจะเริ่มใช้อัตราใหม่ประมาณปลายปีนี้
น.ต.ศิธา กล่าวว่า บริษัทมีแผนขยายการลงทุนท่าอากาศยานสุวรรณภูมิเฟส 2 มูลค่า 6.2 หมื่นล้านบาท ระหว่างปีงบประมาณ 2554-2560 เพื่อรองรับจำนวนผู้โดยสารเพิ่มเป็น 60 ล้านคนต่อปี เทียบกับปัจจุบัน 45 ล้านคนต่อปี ซึ่งคาดว่าจะดำเนินการก่อสร้างแล้วเสร็จในปี 2558 รวมถึงการขยายพื้นที่รันเวย์ชั่วคราวเฟส 3 ความยาว 2,900 เมตร งบประมาณ 1 หมื่นล้านบาท หากได้รับการอนุญาตจะสร้างส่วนขยายต่อเป็น 4,000 เมตร
น.ต.ศิธา กล่าวอีกว่า บริษัทเตรียมก่อสร้างอาคารผู้โดยสารชั่วคราวบริเวณท่าอากาศยานนานาชาติ จ.ภูเก็ต โดยใช้งบประมาณ 100 ล้านบาท ก่อสร้างอาคารผู้โดยสารแบบอาคารเปิดเหมือนสนามบินสมุย เพื่อรองรับการใช้บริการเพิ่มอีก 34 ล้านคน คาดว่าจะแล้วเสร็จภายในสิ้นปีนี้ โดยทำควบคู่กับการขยายสนามบินเฟส 2 หากดำเนินการแล้วเสร็จท่าอากาศยานนานาชาติ จ.ภูเก็ต จะรองรับปริมาณผู้โดยสารได้กว่า 20 ล้านคนต่อปี จากปัจจุบัน 18.5 ล้านคนต่อปี
“ท่าอากาศยานภูเก็ตมีสภาพคับคั่งอย่างมาก แม้ว่าอยู่ระหว่างการก่อสร้าง คาดว่าจะแล้วเสร็จกลางปี 2558 แต่สภาพหนาแน่นมาก ที่ผ่านมาบริษัทเสียโอกาสที่ได้ปฏิเสธผู้โดยสารประมาณ 30% ของผู้โดยสารที่เข้ามา ซึ่งส่วนใหญ่บินเครื่องเช่าเหมาลำ จึงจะสร้างอาคารผู้โดยสารชั่วคราว คาดใช้งบประมาณ 100 ล้านบาท” น.ต.ศิธา กล่าว
สำหรับงบการขยายท่าอากาศยานสุวรรณภูมิเฟส 2 จำนวน 6.2 หมื่นล้านบาท โดยส่วนที่บริษัทจะดำเนินการระดมทุนอีก 1.72 หมื่นล้านบาท ที่จะจ่ายเป็นงวดสุดท้าย โดยใช้เงินในปี 25592560 ขณะนี้บริษัทศึกษาแนวทางที่จะระดมทุน ทั้งการออกหุ้นกู้ การกู้เงินจากสถาบันการเงิน และการจัดตั้งกองทุนโครงสร้างพื้นฐาน จากปัจจุบันบริษัทมีกระแสเงินสด 3.8 หมื่นล้านบาท
อย่างไรก็ดี คาดว่ากระแสเงินจากการดำเนินงานของบริษัทในปีนี้ ที่คาดว่าจะมีกำไรดีกว่าปีก่อน และคาดการณ์ไว้ล่วงหน้าว่าจะมีกำไรเพิ่มขึ้นจากการปรับขึ้นค่าธรรมเนียมการใช้สนามบิน
นอกจากนี้ บริษัทได้ดำเนินการขอคืนภาษีมูลค่าเพิ่มในการก่อสร้างท่าอากาศยานสุวรรณภูมิประมาณ 1,200 ล้านบาท คาดว่าจะได้รับจากกรมสรรพากรในเดือน ก.ค. แต่จะบันทึกในงบดุลเป็นรูปเงินสด
บริษัทหลักทรัพย์ โนมูระ พัฒนสิน ให้ราคาเป้าหมายหุ้น AOT ที่ 235 บาท จากรายได้เติบโตแข็งแกร่งแรงหนุนจากยอดนักท่องเที่ยวที่เติบโตต่อเนื่อง และคาดออกกองทุนโครงสร้างพื้นฐานเพื่อระดมทุนขยายสนามบินสุวรรณภูมิในเฟสถัดไป
ล่าสุด ราคาหุ้นปิดที่ 157 บาท เพิ่มขึ้น 3 บาท หรือ 1.95% มูลค่าการซื้อขายหนาแน่น 1,257 ล้านบาท